TCHAJ-PEJ. Taiwanský prezident Ma Jing-ťou má v utorok predstaviť verejnosti mierový plán, ktorým chce riešiť územné spory v Juhočínskom mori.
Spory vyvolávajú v poslednom období napätie vo vzťahoch Číny nielen so susednými krajinami, ale aj s USA.
Podľa oficiálnej Ústrednej tlačovej agentúry Ma svoje návrhy odprezentuje v rámci vystúpenia pred účastníkmi medzinárodného právnického fóra v Tchaj-peji.
Mali by zodpovedať iniciatíve z roku 2012 týkajúcej sa Východočínskeho mora. Najvyšší predstaviteľ ostrova vtedy vyzval jednotlivé strany na dočasné zmrazenie sporov, aby umožnili vyjednávanie o zdieľaní zdrojov.
V prípade Juhočínskeho mora vznášajú vzájomne sa prekrývajúce nároky Čína, Filipíny, Vietnam, Malajzia, Taiwan a Brunej.
V oblasti, kadiaľ prechádzajú dôležité námorné trasy, začali Číňania budovať umelé ostrovy, čo vyvolalo nevoľu taktiež v USA.
Peking zase v pondelok protestoval proti preletom amerického špionážneho lietadla nad Juhočínskym morom, ktoré zaznamenal v priebehu minulého týždňa.